Από τον ν. 4549/2018, μας ενδιαφέρουν τα **άρθρα 70-79 (σελ. 8630-8635)**:

* **το άρθρο 70** αντικαθιστά τις παρ. 1 και 2 του άρθρου 7 του ν.3325/2005 και προσθέτει μια νέα παρ. 3. (Σημειώνεται πως από λάθος, το οποίο σύντομα θα διορθωθεί, η υπάρχουσα παρ. 3 δεν έχει αριθμηθεί ως 4).
* τα **άρθρα 70 έως 77** ρυθμίζουν θέματα αδειοδότησης μεταποιητικών και συναφών δραστηριοτήτων.
* το **άρθρο 78** ορίζει ένα νέο αδειοδοτικό πλαίσιο για τις δραστηριότητες της 4ης ομάδας της ΥΑ ΔΙΠΑ/οικ.37674/2016 (Β΄ 2471) «Περιβαλλοντικές Υποδομές».
* το **άρθρο 79** περιέχει μεταβατικές διατάξεις.

**ΣΥΝΟΠΤΙΚΑ ΓΙΑ ΤΙΣ ΜΕΤΑΠΟΙΗΤΙΚΕΣ ΚΑΙ ΣΥΝΑΦΕΙΣ ΔΡΑΣΤΗΡΙΟΤΗΤΕΣ**:

Αναφορικά με το στάδιο της εγκατάστασης των μεταποιητικών και συναφών δραστηριοτήτων, το καθεστώς γνωστοποίησης εγκατάστασης (το οποίο είχε εισαχθεί τον Ιανουάριο για τα επαγγελματικά εργαστήρια και τις λοιπές δραστηριότητες του άρθρου 19.1 ν. 3982/2011), επεκτείνεται και στις δραστηριότητες που εγκαθίστανται, επεκτείνονται/εκσυγχρονίζονται σε περιοχές που καθορίζονται γενικές κατηγορίες χρήσεων γης βιομηχανίας-βιοτεχνίας από ΓΠΣ, ΣΧΟΟΑΠ ή ΤΧΣ (παρ. 3 του άρθρου 48Α ν.4442/2016, όπως αυτή προστέθηκε από το άρθρο 77 παρ. 1 ν.4549/2018).

Αναφορικά με το στάδιο της λειτουργίας των μεταποιητικών και συναφών δραστηριοτήτων, καταργούνται τόσο το καθεστώς υπεύθυνης δήλωσης λειτουργίας του ν.3982/2011, όσο και το καθεστώς ενημέρωσης που είχε εισαχθεί με την ΚΥΑ οικ.12684/92/2014 (Β΄3181). Στο εξής έχουμε μόνο τα δύο καθεστώτα που προβλέπει ο ν.4442/2016, ήτοι τη γνωστοποίηση λειτουργίας και την έγκριση λειτουργίας. Ο κανόνας είναι ότι όλες οι δραστηριότητες θα υπάγονται σε γνωστοποίηση λειτουργίας, εκτός από:

* τις περιπτώσεις του άρθρου 19, παρ. 4 ν.3982/2011 (όπως αυτό αντικαταστάθηκε με βάση την παρ. 8 του άρθρο 25 ν.4442/2016, η οποία προστέθηκε δυνάμει του άρθρου 76 παρ. 1 ν.4549/2018)
* τις περιπτώσεις του άρθρου 19, παρ. 5 ν.3982/2011 (όπως αυτό αντικαταστάθηκε με βάση την παρ. 9 του άρθρο 25 ν.4442/2016, η οποία προστέθηκε δυνάμει του άρθρου 76 παρ. 1 ν.4549/2018), μέχρι τις 31-3-2020. (Σημειώνεται πως από λάθος, το οποίο σύντομα θα διορθωθεί, αναφέρεται ότι από 1η Απριλίου 2021 οι περιπτώσεις αυτές θα υπάγονται σε γνωστοποίηση, ενώ η ορθή ημερομηνία είναι 1η Απριλίου 2020).

Δηλ. η έγκριση λειτουργίας διατηρείται μόνο για τις περιπτώσεις που παρουσιάζουν αυξημένους κινδύνους ως προς την ασφάλεια ή το περιβάλλον, ήτοι:

* λειτουργία μετά από ίδρυση, επέκταση ή εκσυγχρονισμό των εγκαταστάσεων με κωδ. NACE 49.50, καθώς και των εγκαταστάσεων που εμπίπτουν στο πεδίο εφαρμογής της ΚΥΑ 172058/2016 (Β΄ 354) (οδηγία SEVESO) ή του ν.4409/2016 (off shore safety)
* λειτουργία μετά από ίδρυση εγκαταστάσεων περιβαλλοντικής κατηγορίας Α1
* λειτουργία εγκαταστάσεων που μετά από προσθήκη δραστηριότητας κατατάσσονται για πρώτη φορά στην περιβαλλοντική κατηγορία Α1
* λειτουργία εγκαταστάσεων που λόγω μηχανολογικού εκσυγχρονισμού κατατάσσονται από περιβαλλοντική κατηγορία Β σε περιβαλλοντική κατηγορίας Α1
* λειτουργία εγκαταστάσεων περιβαλλοντικής κατηγορίας Α2, μέχρι τις 31-3-2020
* λειτουργία εγκαταστάσεων που μετά από μηχανολογικό εκσυγχρονισμό ή επέκταση κατατάσσονται για πρώτη φορά στην περιβαλλοντική κατηγορίας Α2, μέχρι τις 31-3-2020.

Σημειώνεται ότι πλέον δεν εφαρμόζονται:

* η ΚΥΑ οικ.12684/92/2014 (Β΄3181), σχετικά με την ενημέρωση για την έναρξη λειτουργίας των 103 δραστηριοτήτων του Παραρτήματός της
* η ΥΑ οικ. 32790/392/Φ.15/2017 (Β΄ 1061) σχετικά με τη γνωστοποίηση λειτουργίας όλων ανεξαιρέτως των δραστηριοτήτων τροφίμων και ποτών

Δηλ. για όλες τις ανωτέρω δραστηριότητες ισχύει το νέο θεσμικό πλαίσιο.

**ΣΥΝΟΠΤΙΚΑ ΓΙΑ ΤΙΣ ΔΡΑΣΤΗΡΙΟΤΗΤΕΣ ΤΗΣ 4ΗΣ ΟΜΑΔΑΣ ΤΗΣ ΥΑ ΔΙΠΑ/ΟΙΚ.37674/2016 (Β΄ 2471) «ΠΕΡΙΒΑΛΛΟΝΤΙΚΕΣ ΥΠΟΔΟΜΕΣ»**:

Το άρθρο 78 του ν.4549/2018 εισάγει ένα νέο κεφάλαιο ΙΔ΄ στον ν.4442/2016, το οποίο απαρτίζεται από τα άρθρα 77 έως 83 και το οποίο καθορίζει ένα νέο αδειοδοτικό πλαίσιο για τις δραστηριότητες των περιβαλλοντικών υποδομών, με Αδειοδοτούσες Αρχές τις Δ/νσεις Περιβάλλοντος και Χωρικού Σχεδιασμού των Περιφερειών. Για τον λόγο αυτό, εισάγεται εξαίρεση από τον ν. 3982/2011 (άρθρο 82 ν.4442/2016, όπως προστέθηκε από την παρ. 1 του άρθρου 78 ν.4549/2018). Το νέο αδειοδοτικό πλαίσιο, καθώς και η εξαίρεση που εισάγεται με το άρθρο 82 από το πεδίο εφαρμογής του ν.3982/2011 θα ισχύσουν μετά την έκδοση της ΚΥΑ, που προβλέπεται στο άρθρο 81.

Σημειώνουμε ότι εντοπίσθηκαν και εδώ τρία τυπογραφικά λάθη, τα οποία πρόκειται να διορθωθούν σύντομα:

1. Τα εισαγωγικά που δείχνουν ποιο είναι το περιεχόμενο του νέου κεφαλαίου ΙΔ του ν.4442/2016, που προστίθεται με την παρ. 1 του άρθρου 78 του ν. 4549/2016 πρέπει να κλείσουν μετά την παρ. 4 του άρθρου 83. Οι επόμενες παράγραφοι δεν αριθμούνται ως 5, 6, 7 και 8, αλλά ως 2, 3, 4 και 5, δεδομένου ότι δεν ανήκουν στο άρθρο 83 που προστέθηκε στον ν. 4442/2016, αλλά στο άρθρο 78 του ν. 4549/2018. Αυτό έχει μεγάλη σημασία για να φαίνεται ότι το νέο πλαίσιο για τις περιβαλλοντικές υποδομές θα ισχύει όταν εκδοθεί η ΚΥΑ που θα ρυθμίζει τις λεπτομέρειες, όπως ορίζεται στην παρ. 7 του άρθρου 83 του ν. 4442/2016, η οποία θα γίνει παρ. 4 του άρθρου 78 του ν. 4549/2018.
2. Στην παρ. 1 του άρθρου 79 του νέου κεφ. ΙΔ του ν.4442/2016 αναφέρεται ότι η αίτηση για έγκριση λειτουργίας υποβάλλεται «στην Αρχή της παρ. 14 του άρθρου 17 του ν.3982/2011» αντί του ορθού που είναι «στη Διεύθυνση ΠΕΧΩΣ της οικείας Περιφέρειας».
3. Στην παρ. 5 του άρθρου 83 του ν.4442/2016, που θα γίνει παρ. 2 του άρθρου 78 του ν. 4549/2018, αναφέρεται ότι η ΚΥΑ του άρθρου 81 θα εκδοθεί σε έξι (6) μήνες, αντί του ορθού που είναι τέσσερις (4) μήνες.